CELEX: E2020J0016
Language: fi
Date: 2021-11-23 00:00:00
Title: Tuomioistuimen Tuomio annettu 23 päivänä marraskuuta 2021 asiassa E-16/20 Q ym. vastaan Norjan hallitus, jota edustaa maahanmuuttoasioiden valituslautakunta (Utlendingsnemnda – UNE) (Oleskeluoikeuden säilyminen – Lapsipuoli, ETA-valtion kansalainen – Huoltajana olevan vanhemman, joka on kolmannen maan kansalainen, johdetut oikeudet – Oikeuksien väärinkäyttö – Lumeavioliitto – Asetus (EU) N:o 492/2011 – Direktiivi 2004/38/EY) 2022/C 69/11

10.2.2022   
            
            
               FI
            
            
               Euroopan unionin virallinen lehti
            
            
               C 69/11
            
         
      TUOMIOISTUIMEN TUOMIO
      annettu 23 päivänä marraskuuta 2021
      asiassa E-16/20
      Q ym. vastaan Norjan hallitus, jota edustaa maahanmuuttoasioiden valituslautakunta (Utlendingsnemnda – UNE)
      
         
            (Oleskeluoikeuden säilyminen – Lapsipuoli, ETA-valtion kansalainen – Huoltajana olevan vanhemman, joka on kolmannen maan kansalainen, johdetut oikeudet – Oikeuksien väärinkäyttö – Lumeavioliitto – Asetus (EU) N:o 492/2011 – Direktiivi 2004/38/EY)
         
      
      (2022/C 69/11)
      Asiassa E-16/20, Q ym. vastaan Norjan hallitus, jota edustaa maahanmuuttoasioiden valituslautakunta ((Utlendingsnemnda – UNE), Oslon käräjäoikeus (Oslo tingrett) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee Euroopan unionin kansalaisten ja heidän perheenjäsentensä oikeudesta liikkua ja oleskella vapaasti jäsenvaltioiden alueella, asetuksen (ETY) N:o 1612/68 muuttamisesta ja direktiivien 64/221/ETY, 68/360/ETY, 72/194/ETY, 73/148/ETY, 75/34/ETY, 75/35/ETY, 90/364/ETY, 90/365/ETY ja 93/96/ETY kumoamisesta 29 päivänä huhtikuuta 2004 annetun Euroopan parlamentin ja neuvoston direktiivin 2004/38/EY ja erityisesti sen 7 artiklan 1 kohdan b alakohdan, 12 artiklan 3 kohdan ja 35 artiklan tulkintaa. EFTAn tuomioistuin, toimien kokoonpanossa Páll Hreinsson, presidentti (esittelevä tuomari), ja tuomarit Per Christiansen ja Bernd Hammermann, on antanut 23 päivänä marraskuuta 2021 tuomion, jonka tuomiolauselma on seuraava:
      
                  1.
               
               
                  Aikaisemmin toisessa ETA-valtiossa työskennelleen ETA-valtion kansalaisen lapsella ja tämän lapsen huoltajana olevalla vanhemmalla, joka on kolmannen maan kansalainen, on johdettu oleskeluoikeus työntekijöiden vapaasta liikkuvuudesta unionin alueella 5 päivänä huhtikuuta 2011 annetun Euroopan parlamentin ja neuvoston asetuksen (EU) N:o 492/2011 10 artiklan perusteella. Tämä pätee riippumatta siitä, onko lapsi ETA-valtion kansalaisen ja tämän puolison yhteinen vai vain tämän puolison lapsi.
               
            
                  2.
               
               
                  Jos lapsi on pelkästään ETA-valtion kansalaisen puolison, joka on kolmannen maan kansalainen, jälkeläinen ja jos lapselle on myönnetty oleskeluoikeus asetuksen (EU) N:o 492/2011 10 artiklan perusteella käyttäen viitehenkilönä ETA-valtion kansalaista, lapsi säilyttää tällaisen oleskeluoikeuden, vaikka kyseinen ETA-valtion kansalainen olisi hakenut avioeroa lapsen vanhemmasta.
               
            
                  3.
               
               
                  Jos ETA-valtion viranomaiset ovat todenneet, että ETA-valtion kansalaisen ja kolmannen maan kansalaisen välinen avioliitto on lumeavioliitto, ETA-valtio voi toteuttaa tarvittavat toimenpiteet evätäkseen, lopettaakseen tai peruuttaakseen tällaisesta väärinkäytöstä johtuvat oikeudet. Tällaisten toimenpiteiden on kuitenkin oltava oikeasuhteisia ja niihin on sovellettava menettelyllisiä takeita.